tartuNLP/wikipedia-smugri-20251201 huggingface dataset:
Stein Erik Hagen

Stein Erik Hagen (s. 22. heinäkuuta 1956) on norjalainen liikemies ja kauppias, eräs maan rikkaimmista henkilöistä.
Koulutus.
Hagen opiskeli Wangin kauppalukiossa 1973–1975 ja "Kjøpmannsinstituttet"-kauppakoulussa 1975–1976.
Ura.
Vuonna 1977 Hagen perusti Rimi-kauppaketjun, tuolloin nimellä "Rimi 500". Siitä lähtien häntä on kutsuttu "Rimi-Hageniksi". Hän alkoi myydä osuuksiaan kauppaketjusta 1990-luvulla ja hän myi loput päivittäistavarakauppatoiminnoistaan vuonna 2004 ICA-ketjulle, jolloin hän sai 20 prosentin osuudestaan 6,6 miljardia kruunua.
Vuonna 1985 Hagen perusti investointiyhtiö Canican, joka on hänen perheensä omistuksessa. Yhtiön hallituksen keskeisissä tehtävissä ovat hänen lapsensa, ja tytär Caroline on ollut vuodesta 2014 Canica AS:n hallituksen puheenjohtaja. Vuonna 2005 yritys tuotti voittoa 1,9 miljardia kruunua. Canica on merkittävä omistaja muun muassa Orkla-konsernissa 23 % osuudella ja Hagenista tuli Orklan hallituksen puheenjohtaja toukokuussa 2006. Vuonna 2008 yksinomaan Orkla-omistuksen arvoksi arvioitiin noin 15 miljardia kruunua, joka tosin oli laskenut edellisvuodesta kymmenellä miljardilla. Heinäkuussa 2008 Hagen myi omistamansa Steen &amp; Strøm -yhtiön 21,9 miljardilla kruunulla.
Hagen on tullut tunnetuksi myös merkittävistä lahjoituksistaan tutkimukseen ja koulutukseen. Hän lahjoitti esimerkiksi vuonna 2007 yhteensä 150 miljoonaa kruunua Norjan lääketieteelliseen tutkimukseen. Vuonna 2005 hän rahoitti näkyvästi myös kaikkien Norjan porvarillisten puolueiden vaalikampanjoita vastalauseena ammattiliittojen jakamalle vasemmiston vaalirahoitukselle.
Vuosina 2014–2015 suuri osa Hagenin varallisuudesta siirrettiin hänen muun muassa verotuksellisista syitä Sveitsiin muuttaneelle tyttärelleen Caroline Hagen Kjosille, jonka omistusosuus perheen pääyhtiö Canicasta kasvoi 99,75 prosenttiin. Järjestelyjen seurauksena Hagenille jäänyt omistusosuus on nimellisarvoltaan vain 0,25 prosenttia, mutta näille osakkeille kuuluu 70 prosentin äänioikeus yhtiön asioista päätettäessä.
Ellipsi (yhtye)

Ellipsi on suomalainen lauluyhtye. Yhtyeen jäseniä ovat olleet mm. Hannu Sinnemäki (nokkahuilu, laulu), Ilmari Hytönen (kitara), Veli-Pekka Räsänen (sello), Jaana Lappo, Marja-Liisa Blomberg ja Pekka Sinnemäki (laulu).
 "Rakasta minua / Serenadi / Trubaduurit / Yksin oot sinä ihminen / Sielu / Syksy virran partaalla / Annabel-Lee / Pesäpuu palaa / Maa on syntinen laulu / Nokturno / Suomen oikeus / Kaupunki kevätillassa / Kalastaja / Get off my Bach
 "Pieni juhlija / Tuuli kuiskasi / Ilta / Yölliset vankkurit / Jäit juhannukseen / Tuhansien satamien laulu / Himmeä ilta / Tunnustus / Ikuinen Anna / Kahvila hyvin täysi / En ymmärrä ikuista onnea / Etten unohtaisi, kirjoitan / Aurinkopoika / Aamu
Amar Bose

Amar Gopal Bose (2. marraskuuta 1929 Philadelphia, Pennsylvania – 12. heinäkuuta 2013 Wayland, Massachusetts) oli intialaistaustainen yhdysvaltalainen insinööri ja Bose Corporationin perustaja. 
Bose opiskeli sähkötekniikkaa MIT:ssä ja väitteli tohtoriksi 1950-luvun puolessavälissä. Alkusysäyksen kaiutinsuunnitteluun hän sai petyttyään hankkimansa kotistereojärjestelmän äänenlaatuun. Bosen suunnittelemat kaiuttimet olivat ensimmäiset, jotka käyttivät hyväkseen äänen katto- ja seinäheijastuksia. Hän perusti Bose Corporationin vuonna 1964.
Vuoden 2006 Forbes 400 -listalla Amar Bose oli 1,5 miljardin dollarin omaisuudellaan 242:s.
Jari Rantala (käsikirjoittaja)

Jari Olavi Rantala (s. 1967 Pori) on suomalainen käsikirjoittaja ja kirjailija.
Rantala on opiskellut tiedottamista Paasikivi-opistossa, elokuva- ja televisiotiedettä Turun yliopistossa ja kotimaista kirjallisuutta Helsingin yliopistossa. Rantala työskenteli ennen käsikirjoitusuraansa tv-leikkaajana ja -ohjaajana sekä elokuvakriitikkona.
Rantala on käsikirjoittanut muun muassa elokuvat "Paha maa", "8-pallo" ja "Käsky", joista viimeksi mainittu perustuu Leena Landerin romaaniin. Hän on ollut käsikirjoittamassa ja kehittämässä useita tv-sarjoja, kuten "Karppi", "Virta", "Syke", "Kynsin hampain", "DikDek – painajainen majatalossa, Los Angelesin kuningas" ja "Konflikti". 
"Pahasta maa" -elokuvasta Rantala sai yhdessä Paavo Westerbergin ja Aku Louhimiehen kanssa parhaan käsikirjoituksen Jussi-palkinnon vuonna 2006.
Rantala käsikirjoitti Aku Louhimiehen kanssa myös "Tuntematon sotilas" -elokuvan kolmannen version, joka sai ensi-iltansa vuonna 2017. Kaikkiaan Rantala on ollut käsikirjoittamassa viittä Aku Louhimiehen elokuvan käsikirjoitusta.
Vuonna 2008 ilmestyi Johnny Knigan kustantama Rantalan novellikokoelma "Varasuunnitelma", ja vuonna 2010 sitä seurasi rikosromaani "Premium Bananas".
Steeve Guenot

Steeve Guénot (s. 2. lokakuuta 1985 Chalon-sur-Saône) on ranskalainen kreikkalais-roomalaisen tyylin painija ja olympiavoittaja.
Guénot voitti olympiakultaa 66 kilogramman painoluokassa Pekingissä 2008. Hän voitti loppuottelussa kirgisialaisen Kanatbek Begalijevin. Lontoon olympialaisissa hän paini pronssia. Lisäksi Guénot on saavuttanut MM-hopeaa Bakussa 2007, missä hän hävisi loppuottelussa azerbaidžanilaiselle Fərid Mansuroville, ja EM-pronssia Bakussa 2010. Ranskan mestaruuden hän on voittanut vuonna 2007. Vuonna 2005 hän saavutti juniorien EM-pronssia.
Guénot on 172 senttimetriä pitkä ja painaa 66 kilogrammaa. Seuratasolla hän edustaa pariisilaista "US Métro" -seuraa. Hän työskentelee turvallisuusalalla Pariisin kaupungin liikennelaitoksen palveluksessa. Guénot´n veli Christophe Guenot on veljensä tavoin kreikkalais-roomalaisen painin olympiamitalisti.
Guénot sai joulukuussa 2014 vuoden kilpailukiellon, kun häntä ei ollut kolmeen kertaan tavoitettu dopingtestiin.
Joonas Pirttilä

Joonas Pirttilä on helsinkiläinen äänisuunnittelija ja draamasäveltäjä. Hän on tehnyt musiikkia kolmeenkymmeneen näyttämöteokseen, lukuisiin galleria- ja museoteoksiin sekä tv-sarjoihin ja dokumentteihin. Työuraan mahtuu myös äänitaidetta , kuunnelmia, mainosmusiikkia, jinglejä, levyäänitystä ja -tuotantoa.
Tärkeimpiä sävellystöitä ovat olleet Juha Lehtolan ohjaamat "Nainen kedolla" tv-elokuva (2003) ja "Rakkauden nälkä" -minisarja (2007), jotka molemmat voittivat muun muassa Venlan kategoriansa parhaana, sekä Paavo Westerbergin ohjaama minisarja "Jälkilämpö" (2010). "Rakkauden Nälkä" ja "Jälkilämpö" on sävelletty ja sovitettu 10-henkiselle kamariorkesterille. Teatterimusiikin puolella merkittäviä töitä ovat olleet muun muassa Kansallisteatterin Villisorsa (2007) ja Kuka kukin on (2009), KOM-teatterin Punahukka (2005) ja Totta (2011). Viimeisimpiä töitä ovat olleet Q-teatterin Harvala (2012), Häiriötekijä (2013) ja Jälkeenjäävät (2015). 
Pirttilä on soittanut kitaraa muun muassa yhtyeissä Dimjami, Volod Nostra,T ransparents, Tracey, Dub Sound Crew ja Costi. Don Huonot -yhtyeessä hän vaikutti muutaman vuoden orkesterin uran alkutaipaleella.
Hän on Emmenthal Socapex -ryhmän jäsen.
Manutšar Kvirkvelia

Manutšar Kvirkvelia (s. 12. lokakuuta 1978 Ozurgeti) on georgialainen kreikkalais-roomalaisen tyylin painija, olympiavoittaja sekä maailman- ja euroopanmestari.
Kvirkvelia voitti olympiakultaa 74 kilogramman painoluokassa 2008 Pekingin olympialaisissa, missä hänen loppuotteluvastustajansa oli isäntämaan Chang Yongxiang. Maailmanmestaruuden Kvirkvelia voitti 2003 Creteilissä 66 kilogramman painoluokasta. Lisäksi hänellä on Euroopan mestaruus 2007 Sofiasta 74-kiloisista. Kvirkvelia on saavuttanut myös EM-hopeaa 2002 Seinäjoelta, MM-pronssia 2002 Moskovasta ja 2006 Guangzhousta, sekä EM-pronssia 2006 Moskovasta.
Kvirkvelia on 174 senttimetriä pitkä ja painaa 74 kilogrammaa. Seuratasolla hän edustaa Tbilisin Dynamoa.
Venäjän federaation 58. yleisjoukkojen armeijan pataljoonatason taktinen osasto

Venäjän federaation 58. yleisjoukkojen armeijan pataljoonatason taktinen osasto on Venäjän federaation 58. yleisjoukkojen armeijasta muodostettu tilapäinen osasto, jonka tehtävänä oli toimeenpanna operaatio Etelä-Ossetiassa, jonka tarkoituksena oli lyödä Georgian armeijan osastot, jotka lähtivät 7. elokuuta 2008 hyökkäämään eteläossetialaisten hallussa pitämään Tskhinvaliin. Alkuperäinen vahvuus joukolla oli neljä moottoroitua rykmenttiä, johon liitettiin Abhasian taisteluita varten Kodorin solan varmistamiseksi muualta 9 000 laskuvarjosotilasta.
Tehtävää suorittavaa ryhmää varten muodostettiin oma esikunta, jonka komentajaksi määrättiin Venäjän federaation asevoimien maavoimien komentaja, armeijakenraali Vladimir Boldyrev.
Tskhinvalissa taisteleviin ja rauhanturvaajien avuksi tulleisiin joukkoihin liittyi myöhemmin kaupunkitaistelussa operaatioon liittyvät vahvistukseksi 98. maahanlaskudivisioonan osasto Ivanovosta ja 45. erillisen tiedustelurykmentin osasto Moskovasta. 
503. moottoroitu rykmentti siirtyi 10. elokuuta 2008 Tskhinvalin piiriin
ATEC

ATEC on vuonna 1992 perustettu tšekkiläinen lentokonetehdas, joka valmistaa ultrakeveitä lentokoneita. 
Tehtaan omistavat Petr Volejník ja Jan Franěk. Petr Volejník on sekä yhtiön pääsuunnittelija että valmistuksesta vastaava johtaja. Jan Franěk vastaa markkinoinnista ja on yrityksen toimitusjohtaja. 
Yhtiön tuotteisiin kuuluvat muun muassa ATEC 321 Faeta, ATEC 212 Solo ja ATEC 122 Zephyr -lentokoneet.
Kenneth Greve

Kenneth Greve (s. 11. elokuuta 1968 Kööpenhamina, Tanska) on tanskalainen balettitanssija, koreografi ja balettimestari. Hän toimi Suomen Kansallisbaletin johtajana vuosina 2008–2018. 
Ura.
Greve opiskeli Tanskan kuninkaallisen teatterin balettikoulussa vuodesta 1976 ja School of American Balletissa. Hän oli tanssijana New York City Balletissa, Pariisin oopperassa, Stuttgartin baletissa ja Wienin valtionoopperassa. Greve oli Tanskan kuninkaallisen balettin ensitanssija vuosina 1992–2008.
Suomen Kansallisbaletti 2008–2018.
Greve aloitti Suomen Kansallisbaletin taiteellisena johtajana vuonna 2008. Kansallisoopperan säätiön hallitus perusteli valintaansa Greven vahvalla klassisen baletin tuntemuksella ja kokemuksella nykytanssista sekä Greven erinomaisilla kansainvälisillä kontaktiverkostoilla.
Greven alun perin Prahan baletille tekemänsä versio "Joutsenlammesta" esitettiin Kansallisbaletissa syksyllä 2009. Vuonna 2010 Kansallisbaletissa ensi-iltansa sai Greven luoma baletti "Scheherazade". Samana vuonna osa Kansallisbaletin tanssijoista arvosteli Ylen jutussa Greveä tanssijoiden ylikuormittamisesta. Jutun tanssijat kertoivat tanssijoiden sairauslomapäivien kaksinkertaistuneen vuotta aiemmasta. He kuvailivat Greven johtamistyyliä mielivaltaiseksi ja oikukkaaksi. Kansallisoopperan ja -baletin silloinen pääjohtaja Päivi Kärkkäinen kertoi puhuneensa Greven kanssa tämän johtamistyylistä.
Vuonna 2012 ensi-iltansa sai Greven luoma kokoillan baletti "Lumikuningatar", joka oli sekä yleisö- että arvostelumenestys. Se oli vuosikymmeniin ensimmäinen Suomen Kansallisbaletille tehty kotimainen kokoillan balettiteos. 
Vuonna 2013 Greven sopimusta taiteellisena johtajana jatkettiin vuoteen 2018. Kansallisoopperan säätiön hallituksen mukaan Greven kaudella yleisön kiinnostus balettia kohtaan oli pysynyt korkealla ja Kansallisbaletin taiteellinen taso oli noussut.
Häirintäkohu Kansallisbaletissa.
Maaliskuussa 2018 seitsemän Kansallisbaletin tanssijaa kertoi "Helsingin Sanomien" jutussa Greven epäasiallisesta käytöksestä. Tanssijat syyttivät Greveä jo vuosia jatkuneesta kiusaamisesta, manipuloinnista, koskettelusta ja seksuaalista häirinnästä. Greve vapautettiin esimiestehtävistä 26. maaliskuuta 2018, mutta jatkoi kuitenkin johtajana kautensa loppuun 31. heinäkuuta 2018 asti. Greven 10-vuotisen kauden kunniaksi suunniteltu jäähyväisgaala ”Kiitoksin, Kenneth” sai uuden nimen ”Tanssin tähden”, eikä Greveä eikä hänen koreografioitaan esitetty gaalassa. Ruotsalainen Madeleine Onne aloitti Greven seuraajana Kansallisbaletin johtajana elokuussa 2018.
Myöhemmin kaikki hänen koreografiansa poistettiin ohjelmistosta Greven käytöksen ja siitä koituneiden seurauksien vuoksi.
Yksityiselämä.
Greve on naimisissa ranskalaisen balettitanssija Marie-Pierren kanssa ja heillä on kaksi lasta.
Cirque Plume

Cirque Plume on ranskalainen sirkus, joka edustaa uutta sirkusta. Sen on perustanut 1984 puolalaissyntyinen Bernad Kudlak. Hän aloitti uransa katuteatterissa, jonka hän perusti vaimonsa Brigitte Sepaserin, veljensä Pierre Kudlakin ja ystäviensä kanssa. 
Sirkus käyttää ajankohtaisia aiheita, kuten Bosnian sotaa. Sirkus vieraili Helsingin juhlaviikoilla 2008 esityksellään "Plic Ploc", jossa vesi on keskeinen elementti.
Dinna Bjørn

Dinna Bjørn oik. "Dinna Bjørn Larsen" (s. 14. helmikuuta 1947 Kööpenhamina, Tanska) on tanskalainen balettitanssija ja koreografi. Hän toimi Norjan kuninkaallisen baletin johtajana vuodesta 1990. Suomen kansallisbaletin johtajana hän oli vuodesta 2001 vuoteen 2008, jolloin hän jäi eläkkeelle. 
Tanskan kuninkaallisessa baletissa Bjørn toimi taiteellisen johtajan neuvonantajana vuodesta 1997, ja siellä hän aloitti tanssijanuransa 1964. Hänellä oli oma tanssiseurue 1976–1982, jolle hän on tehnyt myös koreografioita.
Bjørn on vuodesta 1975 opettanut ja soveltanut tanskalaisen koreografin August Bournonvillen tanssiperinteen tekniikkaa ja baletteja, muun muassa juuri omassa seuruessaan yhdessä Frank Andersenin kanssa.
Bjørnin äiti oli konserttipianisti Elvi Henriksen, isä oli Tanskan kuninkaallisen baletin johtaja, 1900-luvun merkittävin tanskalainen miimikko Niels Bjørn Larsen. Suomen kansallisbaletin jälkeen hän palasi Tanskaan, jossa hän paneutui tekemiinsä H. C. Andersenin satuihin perustuviin koreografioihin.
Bjørn on toiminut Helsingin kansainvälisen balettikilpailun varapuheenjohtajana, ja hän vieraillut Suomessa myös opettamassa.
Metrodoros Lampsakoslainen (vanhempi)

Metrodoros Lampsakoslainen () (k. 464 eaa.) oli antiikin kreikkalainen esisokraattinen filosofi. Hän oli kotoisin Lampsakoksesta, Hellespontoksen itärannalta. Hän oli Anaksagoraan aikalainen ja ystävä.
Metrodoros kirjoitti Homeroksesta. Hänen johtava tulkinta-ajatuksensa oli, että Homeroksen teoksissa esiintyvät jumaluudet ja kertomukset tuli tulkita allegorisina fysikaalisten voimien ja ilmiöiden kuvauksina. Metrodoros mainitaan Platonin dialogissa "Ion".
Väärennös

Väärennös on yleensä hyötymistarkoituksessa tehty jäljitelmä, jonka tarkoitus on luoda valheellinen vaikutelma tuotteen alkuperästä tai sisällöstä.
Yleisiä väärentämisen kohteita ovat muun muassa raha, dokumentit, taideteokset, vaatteet, lääkkeet, kellot ja erilaiset varaosat.
OECD arvio kulutustavaroiden väärennösten ja tekijänoikeusrikkomusten rahalliseksi arvoksi maailmankaupassa 200 miljardia Yhdysvaltojen dollaria vuonna 2005. Summa on 2% kyseisen vuoden maailmankaupan arvosta
Rahan väärentäminen.
Rahaa väärennetään ammattimaisesti usein laittomissa setelipainoissa. Tavallisilla skannereilla ja mustesuihkutulostimilla voidaan tuottaa heikkolaatuisia väärennöksiä. Lisäksi oikealta käteen tuntuvaa setelipaperia on vaikea hankkia. Euroopassa väärennetään yleisemmin pieniä seteleitä kuin suuria. Väärennösten havaitsemiseksi seteleissä on nykyisin monenlaisia turvatekijöitä.
Tekstiväärennökset.
Tekstiväärennöksiä ovat esimerkiksi kirjalliset väärennökset, historiallisten dokumenttien väärennökset, journalistiset väärennökset sekä plagiointi koulu- ja yliopistomaailmassa. Tunnettuja tekstiväärennöksiä ovat esimerkiksi Konstantinuksen lahjakirja, Pietari Suuren testamentti ja Siionin viisaiden pöytäkirjat.
Kirjalliset väärennökset kuuluvat kaunokirjallisuuden alaan ja eroavat muista tekstiväärennöksistä siinä, että ne ovat taidetta tai ne esitetään taiteen kontekstissa. Tyypillisiä kirjallisia väärennöksiä ovat tekstit, jotka esitetään tunnetun kirjailijan tuotoksena. Kirjalliset väärennökset eivät yleensä ole rahallisesti arvokkaita kuten kuvataiteen väärennökset.
Taiteen väärentäminen.
Taidetta on luultavasti väärennetty kaikissa sivistyneissä kulttuureissa kaikkina aikoina. Eniten on väärennetty niitä asioita, joita on eniten arvostettu, kuten Egyptin faaraoiden aikaisia koruja, antiikin aikaisia veistoksia, keskiaikaisia pyhäinjäännöksiä ja renessanssiajan maalauksia sekä nykyaikana kuuluisien taiteilijoiden teoksia, joista maksetaan suuria summia.
Metrodoros Stratonikeialainen

Metrodoros Stratonikeialainen (, ; 100-luvun eaa. loppupuoli) oli antiikin kreikkalainen filosofi. Hän oli kotoisin Stratonikeiasta Kaariasta. Metrodoros toimi aluksi epikurolaisessa koulukunnassa, mutta liittyi myöhemmin Karneadeen oppilaana Platonin Akatemiaan.
Se, että Metrodoros hylkäsi epikurolaisuuden, vaikuttaa olleen hyvin harvinaista. Cicero on selittänyt tätä sillä, että Metrodoroksen mukaan Karneadeen akatemialainen skeptisismi oli tapa hyökätä stoalaisia vastaan heidän omalla maaperällään. Metrodoros katsoi, että Karneades oli todellisuudessa Platonin lojaali seuraaja. Cicero puhuu Metrodoroksesta tulisena ja vuolaana puhujana.
Washingtonin piirikunta (Ohio)

Washingtonin piirikunta on piirikunta Ohiossa, Yhdysvalloissa, joka on nimetty George Washingtonin mukaan. Sen hallinnollinen keskus ja suurin kaupunki on Marietta.
Maantiede.
Washingtonin naapuripiirikuntia ovat Athens lounaassa, Morgan luoteessa, Noble pohjoisessa, Monroe koillisessa ja Länsi-Virginian puolella Tylerin, Pleasantsin ja Woodin piirikunnat.
Väestö.
Piirikunnassa oli vuoden 2010 väestönlaskennassa 61 778 ihmistä ja 25 373 kotitaloutta. Etniset ryhmät jakautuivat valkoisiin (96,5%), mustiin (1,2%), alkuperäisamerikkalaisiin (0,2%) ja aasialaisiin (0,6%).
Metrodoros Koslainen

Metrodoros Koslainen () (n. 460 eaa.) oli antiikin kreikkalainen pythagoralainen filosofi ja lääkäri. Hän oli Epikharmoksen poika. Monien perheensä jäsenten tavoin hän opiskeli sekä pythagoralaista filosofiaa että lääketiedettä.
Metrodoros kirjoitti tutkielman Epikharmoksen teoksista. Niissä hän esitti Epikharmokseen ja Pythagoraaseen itsensä nojaten, että doorilainen kreikka oli orfilaisten hymnien oikea murre.
Metrodoros Ateenalainen

Metrodoros Ateenalainen (, ; 100-luvun eaa. puoliväli) oli antiikin kreikkalainen taidemaalari ja filosofi, joka oli kotoisin Ateenasta.
Plinius vanhempi kertoo, että kun Aemilius Paullus kävi Ateenassa voitettuaan Makedonian kuningas Perseuksen vuonna 168 eaa., hän pyysi ateenalaisia lähettämään parhaan filosofinsa opettamaan lapsiaan ja parhaan taidemaalarinsa tekemään maalauksen voitostaan. Ateenalaiset valitsivat Metrodoroksen kyvyikkäimpänä kumpaankin tehtävään, ja Paullus oli tyytyväinen valintaan.
Eino Rytinki

Eino Jaakko Rytinki (27. tammikuuta 1903 Pudasjärvi – 30. lokakuuta 1972 Pudasjärvi) oli suomalainen pienviljelijä ja kunnallisneuvos. Hän toimi Suomen pienviljelijäin puolueen, Suomen pienviljelijäin ja maalaiskansan puolueen ja Maalaisliiton kansanedustajana 1930-luvulta 1950-luvun lopulle.
Rytingin vanhemmat olivat maanviljelijä Kustaa Aleksanteri Rytinki ja Saara Margareeta Törrö. Hän kävi kansakoulun ja toimi sitten pienviljelijänä Pudasjärvellä. Hän sai kunnallisneuvoksen arvonimen 1966.
Rytinki valittiin eduskuntaan Suomen pienviljelijäin puolueen listalta vaaleissa 1933 ja 1936. SPP:n sulauduttua uuteen Pienviljelijäin ja maalaiskansan puolueeseen tuli Rytinki valituksi sen listalta 1939. 20. kesäkuuta 1941 Rytinki siirtyi Maalaisliiton eduskuntaryhmään, jossa hän jatkoi seuraaviin vaaleihin asti. Hän palasi eduskuntaan 8. syyskuuta 1949 Antti Koukkarin paikalle ja oli sitten kansanedustajana aina vuoteen 1958 saakka. Rytinki edusti 1933–1939 Oulun läänin pohjoista vaalipiiriä ja 1939–1945 sekä 1949–1958 Oulun läänin vaalipiiriä. 
Rytinki toimi presidentin valitsijamiehenä vuosien 1937, 1940, 1943 ja 1956 vaaleissa. Hän oli Pudasjärven kunnanhallituksen varapuheenjohtajana ja kunnanvaltuuston puheenjohtajana. Rytinki kuului muun muassa Valmet Oy:n sekä Yleisradion hallintoneuvostoon ja Pohjois-Pohjanmaan maakuntaliiton maakuntaneuvostoon. Hän oli Maalaisliiton Koillis-Pohjanmaan piirisihteerinä 1945–1948.
Aatami Asikainen

Aatami (Adam) Asikainen (15. huhtikuuta 1891 Kuopio – 6. maaliskuuta 1965 Lohtaja) oli suomalainen poliitikko ja osuusliikkeen myymälänhoitaja. Hän oli Sosialistisen työväen ja pienviljelijäin eduskuntaryhmän kansanedustaja Kuopion läänin läntisestä vaalipiiristä 1924–1929.
Asikaisen vanhemmat olivat talollinen Antti Asikainen ja Eeva Kustava Tuppurainen. Hän kävi kolme luokkaa kansakoulua ja toimi sitten maanviljelijänä Kuopion maalaiskunnassa vuoteen 1917 saakka. Asikainen oli osuusliikkeen myymälänhoitajana Karttulassa 1917–1924, Pielavedellä 1924, Himangalla 1924–1926, Sotkamossa 1926–1927 sekä uudelleen Himangalla vuodesta 1929. 
Asikainen oli Osuusliike Uurtajan johtaja Tuusniemellä 1928–1929. Tullessaan valituksi tehtävään hän pyysi vapautusta eduskuntaryhmän jäsenyydestä. Asikaisen mukaan hän ei tullut toimeen kansanedustajan palkalla. Ryhmä ei kuitenkaan suostunut pyyntöön.
Asikainen oli naimisissa vuodesta 1913 Maria Tiirikaisen kanssa.
Tarmo Ruubel

Tarmo Ruubel (aik. "Montonen"; s. 19. elokuuta 1967 Tallinna) on suomalainen näyttelijä ja televisiojuontaja. Hän on tullut tunnetuksi muun muassa elokuvasta "Iskelmäprinssi" sekä useista televisiosarjoista.
Elämä ja ura.
Ruubel syntyi Viron pääkaupungissa neuvostovallan aikana ja muutti Suomeen viisivuotiaana. Hän valmistui ylioppilaaksi vuonna 1986 ja suoritti Teatterikorkeakoulun 1988–1992, minkä jälkeen hän oli kauden 1992–1993 kiinnitettynä Kotkan kaupunginteatteriin.
Ruubelin teatterirooleja on muun muassa Sidney Bruhl Ira Levinin kirjoittamassa trillerissä "Murhaloukku". Esitys annettiin Teatteri Imatrassa kaudella 2012–2013.
Elokuvauransa Ruubel aloitti sivuosalla seksuaalista käyttäytymistä valottavassa televisioelokuvassa "Hyväntekijä". Ensimmäinen valkokangasrooli Ruubelilla oli vuonna 1991 musiikkikomediassa "Iskelmäprinssi", jossa hän näytteli rallikuninkuudesta haaveilevaa Ramia. MTV3:n sarjassa "Ihmeidentekijät" ja sen jatko-osassa "Parhaat vuodet" hän tulkitsi Joonas Kuningasta. Edelleen Ruubelilla oli rooli muutamassa jaksossa sarjassa "Blondi tuli taloon". Åke Lindmanin sotaelokuvassa "Tali-Ihantala 1944" hän tulkitsi majuri Hynnisen osan.
Tarmo Ruubel on toiminut myös kiinteistövälittäjänä ja juontanut MTV3:n sisustussarjaa "Pientä pintaremonttia". Hän on juontanut myös Yle TV2:n matkailuaiheista sarjaa "Matkalla Virossa" (2008) yhdessä Siiri Sisaskin kanssa.
Dromedaari

Dromedaari ("Camelus dromedarius") on kamelien sukuun kuuluva suurikokoinen sorkkaeläin. Sitä kutsutaan myös yksikyttyräiseksi kameliksi.
Luultavasti Arabian niemimaalta lähtöisin oleva dromedaari on kesytetty tuhansia vuosia sitten, ja on sittemmin levinnyt laajalle ratsueläimenä ja kuormajuhtana. Nykyään kesyjä dromedaareja elää noin 13 miljoonaa yksilöä. Ainoat villit dromedaarit elävät nykyisin Australian keskiosien kuivassa Outbackissa, jossa maahan 1800-luvun lopulla tuodut eläimet ovat villiintyneet ja muodostavat nykyään noin miljoonan yksilön populaation.
Koko ja ulkonäkö.
Dromedaari on kaksikyttyräistä kamelia sirompi ja korkeampi. Sen turkki on tyypillisesti vaaleampi ja lyhytkarvaisempi. Urokset kasvavat noin 1,8–2,0 metrin säkäkorkeuteen ja painavat täysikasvuisina 300–600 kg. Naaraat ovat 1,7–1,9 metriä korkeita ja noin 10 % kevyempiä. Dromedaari on sopeutunut sietämään laajaa ruumiinlämmön vaihtelua veden säästämiseksi, ja sen normaali ruumiinlämpötila on välillä 34–41,7 °C.
Dromedaarin selässä oleva kyttyrä toimii rasvavarastona. Kuivana kautena kyttyrä on miltei olematon, mutta kasvaa taas sadeaikana ja saattaa painaa silloin jopa 40 kg.
Levinneisyys.
Kesytetty dromedaari on yleinen alueella Pohjois-Afrikasta Lähi-idän kautta läntiseen Intiaan.
Dromedaari on raskaan eturuumiinsa vuoksi huono kiipeilijä, eikä siksi pärjää vuoristoisella seudulla.
Lisääntyminen.
Naaraat saavuttavat sukukypsyyden kolmen vuoden iässä, urokset kuusivuotiaina. Dromedaariuroksilla on suussaan kieltä muistuttava kitapurjepussi, jolla houkutellaan naaraita kiima-aikana. Urokset uhittelevat keskenään ja saattavat tapella. Parittelu kestää noin 15 minuuttia, ja poikanen syntyy 15 kuukauden tiineyden jälkeen. Naaras hoivaa jälkeläistään vuoden tai kaksi. Dromedaarit elävät noin 40–50-vuotiaiksi.
Ravinto.
Dromedaarit ovat kasvinsyöjiä ja hyvin kaikkiruokaisia. Kovien huultensa ansiosta ne voivat syödä myös piikikkäitä kasveja. Dromedaarit myös märehtivät vaikka eivät kuulu märehtijöiden alalahkoon.
Krødsherad

Krødsherad on kunta Buskerudin läänissä Norjassa. Krødsheradin kunta perustettiin vuonna 1901, kun se erotettiin Sigdalin kunnasta. Kunnan hallintokeskus on Noresund. Vuoden 2023 alussa kunnassa oli 2 211 asukasta.
Lier (Norja)

Lier on kunta Buskerudin läänissä Norjassa. Lierin kunta perustettiin vuonna 1838. Åssidenin alue siirrettiin Lieristä Drammenin kuntaan vuonna 1951. Lierissä oli 28 167 asukasta vuoden 2023 alussa.
Media.
Paikallislehti "Lierposten" ilmestyy torstaisin.
Modum

Modum on kunta Buskerudin läänissä Norjassa. Modumin kunta perustettiin vuonna 1838. Kunnan hallintokeskus on Vikersund. Vuoden 2023 alussa kunnassa oli 14 527 asukasta.
Modum on Laukaan ystävyyskunta.
Media.
Paikallislehti "Bygdeposten" ilmestyy kolmesti viikossa.
Mart Sander

Martin Laurent ”Mart” Sander (s. 10. elokuuta 1967 Tallinna, Viron SNT, Neuvostoliitto) on virolainen muusikko, ohjaaja, kirjailija ja televisiojuontaja. Hänellä oli pääosa muun muassa suomalaisessa elokuvassa "Iskelmäprinssi" vuonna 1991.
Elämä ja ura.
Sander syntyi Tallinnassa vuonna 1967. Hän aloitti musiikkiopinnot Tallinna Muusikakeskkoolissa (TMKK) pääaineenaan viulu vuonna 1974. Myöhemmin hän suoritti koreografian ja orkesterinjohtamisen opintoja. Sander oli Viron Kansallisoopperan jäsen vuodesta 1986 vuoteen 1992; vuodesta 2010 hän toimii siellä ohjaajana. Hän on niin ikään esiintynyt lukuisissa englanninkielisissä koomisen oopperan tuotannoissa ympäri Eurooppaa. Sander on ollut mukana Modern Fox -kokoonpanossa 1980-luvulta lähtien. Vuonna 2000 hän oli mukana perustamassa tallinnalaista Bel-Etage Swing Swindlers -orkesteria. Modern Fox julkaisi suomenkielisen esikoisalbumin vuonna 1989 ja Bel-Etage Swing Swindlers vuonna 2010 "(Ruusuinen Hetki)", jolloin orkesteri esiintyi talvikauden Grand Casinolla Helsingissä.
Suomenkielisessä 1960-luvun alkuun ajoittuvassa nostalgisessa iskelmäelokuvassa "Iskelmäprinssi" (1991) Sander tulkitsi toisen miespääroolin. Vuonna 1993 Sanderilla oli rooli yhdysvaltalaisessa televisioelokuvassa "Candles in the Dark", jossa pääosia tulkitsivat sveitsiläinen Maximilian Schell sekä yhdysvaltalainen Alyssa Milano. Elokuvassa "Senkiföldje" (1993) hän näytteli ”sympaattista kansallissosialistia”. 
Vuonna 1998 ensi-iltansa saaneessa elokuvassa "Kallis härra Q" Sander tulkitsi Saaran ja Sigridin isää. Sanderin elokuvaohjauksiin lukeutuvat "Varas" (1992) sekä "Berlin 1945: Musik Unter Bomben" (2007).
Kotimaassaan Sander on juontanut erinäisiä televisio-ohjelmia, kuten sikäläistä "Tanssii tähtien kanssa" -tuotantoa "Tantsud tähtedega" kumppaninaan Merle Liivak. Hän on isännöinyt myös virolaista "Bumtsibumia" useita vuosia. 
Sanderin esikoisromaani "Mercator" julkaistiin 1994. Englanninkielinen "Z, the Terminal Letter" ilmestyi vuonna 2005 ja "Lux Gravis "vuonna 2008. Hän on myös kirjoittanut näytelmiä ja sanoituksia sekä säveltäjänä kirjoittanut lauluja, oopperan ja paljon elokuvamusiikkia.
Sander on suorittanut maisteriopintonsa Baltian Elokuvakatemiassa ja jatkaa tohtorikoulutusta samassa koulussa. Hän on luonut kolme elokuvaa, jotka ovat voittaneet useita kansainvälisiä festivaaleja. Vuonna 2018 valmistui hänen historiallinen televisiosarjansa "Huorat" ("Litsid"). Siitä tuli erittäin suosittu ja sitä on myyty moniin maihin. Vuonna 2020 valmistui sarjan jatko, "Naisten sota". Molemmat sarjat perustuvat hänen omaan bestselleriinsä, romaanisarjaan "Huorat".
Sander on niin ikään muotokuvamaalari, ja hänella on taidegalleria Tallinnan keskustassa.
Nesbyen

Nesbyen (ennen vuotta 2020 "Nes") on kunta Buskerudin läänissä Norjassa. Kunta perustettiin vuonna 1838 nimellä Nes. Flån kunta erotettiin Nesistä 1905. Kunnan nimi vaihdettiin Nesbyeniksi 2020, jolloin se ja toinen Nes-niminen kunta päätyivät osaksi samaa Vikenin lääniä. Vuoden 2023 alussa kunnassa oli 3 299 asukasta.
Nore og Uvdal

Nore og Uvdal on kunta Buskerudin läänissä Norjassa. Nore og Uvdal (vuosina 1858–1900 nimeltään "Nore") erotettiin Rollagin kunnasta vuonna 1858. Kunta jaettiin Noren ja Uvdalin kuntiin 1901, ja kunnat yhdistettiin jälleen 1962.
Kielikylpy

 
Kielikylpy on vieraiden kielten opetuksen menetelmä, jossa vierasta kieltä (”kylpykieltä”) käytetään tarkoituksellisesti lapsen ympäristössä, yleensä koulussa tai päiväkodissa. Esimerkiksi koulussa eri oppiaineita voidaan opettaa kylpykielellä. Kielikylpyä käyttävää päiväkotia voidaan nimittää myös kielipesäksi, etenkin jos kylpykielenä on katoamisuhan alainen vähemmistökieli.
Kielikylpy perustuu ajatukseen, että lapsi omaksuu kylpykielen samalla tavalla kuin äidinkielen: kuulemalla sitä ympäristössään ja käyttämällä sitä todellisissa viestintätilanteissa. Kielikylpyopetuksen tavoitteena on kaksikielisyys, eli lapset oppivat toisen kielen ilman että heidän äidinkielensä kärsii. Kielikylpy kestää yleensä vuosia, ja opettajien pitäisi olla kaksikielisiä. Myös kodin ja koulun välinen yhteistyö on tärkeää. 
Äidinkielen ja kylpykielen järjestys ja laajuus on erilainen eri kielikylpymuodoissa: 
Kielikylpyopetus sai alkunsa Kanadassa 1960-luvulla. Suomessa varhaista täydellistä kielikylpyä on käytetty ruotsin opetuksessa vuodesta 1987, ja sitä on tutkittu Vaasan yliopiston kielikylpyprojektissa. 
Tutkimusten mukaan kielikylpy on tehokas opetusmenetelmä, eikä se haittaa äidinkielen kehitystä. Kielikylvyn avulla on mahdollista saavuttaa toiminnallinen kaksikielisyys. Tämä tarkoittaa sitä, että oppilaat ymmärtävät kylpykieltä yhtä hyvin kuin syntyperäiset kielen puhujat, mutta lukeminen ja kirjoittaminen ei yllä samalle tasolle. Kaikki kielen osa-alueet eivät myöskään kehity tasapuolisesti, vaan sanaston, kieliopin ja kielen sosiaalisen vaihtelun hallinta jää heikommaksi. Toisaalta kielikylvyn avulla saavutetaan parempia oppimistuloksia kuin millään muulla kielenopetuksen menetelmällä, ja lisäksi kielikylpyoppilaalle kehittyy myönteinen asenne kylpykielen kulttuuria kohtaan.
Menedemos Pyrrhalainen

Menedemos Pyrrhalainen (, ; n. 350 eaa.) oli antiikin kreikkalainen Platonin Akatemiaan Speusippoksen aikana kuulunut filosofi. Hän oli kotoisin Pyrrhasta, Lesbokselta.
Speusippoksen kuoleman vuonna 399 eaa. jälkeen Akatemiassa pidettiin äänestys koulun seuraavasta johtajasta. Menedemos ja Herakleides Pontoslainen hävisivät äänestyksen hiuksenhienosti Ksenokrateelle. Menedemos jätti Akatemian ja perusti oman koulunsa.
Helton

Helton da Silva Arruda (s. 18. toukokuuta 1978 São Gonçalo) on brasilialainen jalkapalloilija, pelipaikaltaan maalivahti. Hän on pituudeltaan 189-senttimetrinen. Hän edusti Portugalin pääsarjassa 11 kauden ajan FC Portoa sekä muutaman kauden União Leiriaa.
Helton nousi FC Porton ykkösmaalivahdiksi ensimmäisellä kaudellaan vuodenvaihteen 2005–2006 jälkeen syrjäyttäen uransa loppupuolella olleen pitkäaikaisen maajoukkuemaalivahdin Vítor Baían. Helton pysyi ykkösmaalivahtina maaliskuuhun 2014 saakka, kunnes akillesjännevamma keskeytti hänen pelaamisensa vuoden ajaksi. Hän pelasi FC Porton joukkueessa 232 Portugalin liigan ottelua ja voitti seitsemän Portugalin liigamestaruutta sekä neljä Portugalin cupia, joskin hän pelasi vain kahdessa näistä cup-finaaleista. Porto voitti kaudella 2010–2011 Eurooppa-liigan, ja Helton pelasi joukkueensa kaikki 15 ottelua.
Helton oli Brasilian ykkösmaalivahti Sydneyn olympialaisissa 2000 ja pelasi kolme alkulohko-ottelua sekä tappiollisen puolivälieräottelun Kamerunia vastaan. Hän pelasi Brasilian A-maajoukkueessa kolme ystävyysottelua marraskuusta 2006 kesäkuuhun 2007. Hän oli varamaalivahtina Copa Américassa 2007, kun Brasilia voitti mestaruuden.
Matti Helin (jääkäri)

Matti Sakari Helin (1. maaliskuuta 1897 Nousiainen – 4. toukokuuta 1919) oli suomalainen jääkärivänrikki. Hänen vanhempansa olivat kirkkoherra August Edvard Helin ja Emma Josefina Johanna von Becker.
Opinnot.
Helin kävi kuusi luokkaa Turun suomalaista lyseota. 
Jääkärikausi.
Helin liittyi vapaaehtoisena Saksassa sotilaskoulutusta antavaan jääkäripataljoona 27:n täydennysjoukkoon 19. kesäkuuta 1916, josta hänet siirrettiin pataljoonan haupitsipatteriin 6. joulukuuta 1916. Hän otti osaa taisteluihin ensimmäisessä maailmansodassa Saksan itärintamalla Riianlahdella ja Aa-joella. 
"Katso myös: Suomen sisällissota"
Suomen sisällissota.
Helin astui Suomen armeijan palvelukseen vääpelinä 7. helmikuuta 1918 ja saapui Suomeen aselaivoja seuranneen etukomennuskunnan mukana 18. helmikuuta 1918. Suomen sisällissodan valkoisten joukkoihin hänet sijoitettiin Pietarsaaren tykistökouluun, josta hänet siirrettiin 1. maaliskuuta 1918 Pietarsaaressa järjestetyn patterin kera Karjalan ryhmään, missä patteri liitettiin Karjalan tykistön 5. patteriksi. Tässä joukossa hän osallistui taisteluihin Ahvolan rintamalohkolla, missä hän myös haavoittui pahoin 24. maaliskuuta 1918.
Sisällissodan jälkeinen aika.
Haavoista parannuttuaan Helin astui takaisin palvelukseen 13. helmikuuta 1919 ja hänet sijoitettiin Kenttätykistörykmentti 3:een, mistä hänet komennettiin 1. huhtikuuta 1919 Sotaministeriön taisteluvälineosastolle, josta hän erosi vain liittyäkseen Karjalan (Aunuksen) vapaaehtoiseen retkikuntaan. Retkikunnassa hän toimi 1. rykmentin kenttäpatterin jaosjohtajana ja otti jaosjohtajana osaa taisteluihin Vitelessä, Tuuloksessa ja Aunuksenkaupungissa, missä hän koki kohtalonsa ja kaatui kaupungin edustalla käydyssä taistelussa 4. toukokuuta 1919. Hänet haudattiin taistelupaikalle.
Nissan Note

Nissan Note on pieni Nissanin valmistama tila-automalli, jota on valmistettu vuodesta 2004 lähtien Japanin markkinoille, ja vuonna 2006 auto rantautui myös Eurooppaan, ensimmäisenä Isoon-Britanniaan. Ensimmäistä sukupolvea (E11) valmistettiin 2004-2013. Seuraava sukupolvi (E12) esiteltiin 2012. Autossa E11 on jonkin verran samoja osia sisarmallinsa Renault Modusin kanssa. E11 valmistettiin Englannissa, Sunderlandissa. Auto esiteltiin ensin konseptina nimellä Nissan Tone.
Auto on suunniteltu mahdollisimman tilavaksi ja se on pieni, lähinnä perheille suunnattu automalli. Sisätilat ovat hyvin muunneltavat.
Vuoden 2006 Euro NCAP -kolaritestistä Note sai tulokseksi neljä tähteä viidestä. Vuonna 2013 testattu toisen sukupolven malli ansaitsi sekin neljä tähteä.
Varustelu E11.
Suomessa varustelutasot ovat Visia, Acenta ja Tekna.
Varustelutasot ovat Isossa-Britanniassa S, SE ja SVE. Perusmallissa on sähköikkunat, kevytmetallivanteet ja sumuvalot. SE-mallissa tulee lisäksi 16" kevytmetallivanteet ja ilmastointi. SVE-mallissa on myös automaattinen ilmastointi, tummennetut takalasit, 17" kevytmetallivanteet ja ESP.
Rollag

Rollag on kunta Buskerudin läänissä Norjassa. Rollagin kunta perustettiin kunnallisen itsehallinnon käyttöönoton yhteydessä vuonna 1838. Nore og Uvdalin kunta erotettiin siitä vuonna 1858. Vuoden 2023 alussa Rollagissa oli 1 366 asukasta.
Rollagin ainoa taajama on Veggli.
Røyken

Røyken on entinen kunta Buskerudin läänissä Norjassa. Røykenin kunta (silloinen "Røken") perustettiin 1. tammikuuta 1838. Tammikuussa 2013 tehdyn väestönlaskennan mukaan kunnassa oli 20 078 asukasta.
Røyken liitettiin uuteen Askerin kuntaan vuonna 2020.
Futsal Mad Max

Futsal Mad Max on vuonna 2001 perustettu valkeakoskelainen futsalseura. Miesten edustusjoukkue pelaa kaudella 2024-2025 pääsarjatasolla Futsal-Liigassa. Joukkueen päävalmentajana toimii Tomi Tuominen. 
Mad Max on pelannut Futsal-Liigassa yhteensä 20 kautta, ja niissä yhteensä 322 ottelua. Seura on voittanut liigamestaruuden vuonna 2006 ja Futsal Cupin vuonna 2008. Miesten edustusjoukkueen ohella seuralla on myös naisjoukkue, joka pelaa Naisten Futsal-Liigassa kaudella 2024-2025. Seuralla on joukkueet myös P19 ja T19 Futsal-Liigoissa kaudella 2024-2025 ja useampi juniorijoukkue. 
Joukkueen kotipeliasu on kokomusta ja vieraspeliasu oranssi-valkoinen-valkoinen. Seura pelaa kotiottelunsa Apian liikuntahallissa. Kentän pelialustana on parketti. Kentän mitat ovat 42 x 21 m. Katsomokapasiteetti on 329 henkilöä.
Joukkue 2023-2024.
Päävalmentaja Tomi Tuominen 
Apuvalmentaja Jukka Saari
Maalivahtivalmentaja: Juha Ojanperä 
Fysiikkavalmentaja: Jaakko Ahokas 
Videovalmentaja: Jukka Saari 
Huoltajat: Miska Pesola, Petri Hietanen, Jari Jalava, Sami And
Joukkueenjohtajat: Jukka Kastelvuo, Henri Toivonen
Puheenjohtaja: Jukka Kastelvuo
Seuran historiaa.
Futsal Mad Max perustettiin keväällä 2001, kun viisi aktiivista jalkapalloilijaa kokoontui maaliskuisena iltapäivänä ja päättivät perustaa futsalseuran. Seura rekisteröitiin yhdistysrekisteriin liittyi Suomen Palloliiton jäsenseuraksi Tampereen piirin alaisuuteen. Perustettaessa seuralle asetettiin tavoitteeksi pelata Futsal-Liigaa viimeistään vuonna 2006. Tavoite toteutui kaksi vuotta tavoiteltua aiemmin vuonna 2004. Ensimmäinen liigakausi päättyi yli odotusten seuran ollessa tasaisessa liigassa 5. Mad Max saavutti toistaiseksi suurimman menestyksensä toisella liigakaudellaan 2005-2006, kun joukkue voitti Suomen mestaruuden. Futsal Cupin Mad Max voitti paria vuotta myöhemmin keväällä 2008. 
Vuonna 2021 seura täytti 20 vuotta ja juhlisti pitkää taivaltaan mm. julkaisemalla tunnuskappaleen.
Mad Max UEFA Futsal Cupissa.
Futsal-Liigan mestarina Futsal Mad Max on ollut oikeutettu osallistumaa UEFA Futsal Cupiin kaudella 2006-2007. Mad Max sijoittui karsintakierroksella lohkossaan toiseksi.
Douglas Edwards

Douglas Edwards (14. heinäkuuta 1917 Ada, Oklahoma – 13. lokakuuta 1990) oli yhdysvaltalainen reportteri ja uutisankkuri.
Edwards aloitti uransa radiossa jo 15-vuotiaana toimien kuuluttajana ja vuonna 1942 hän siirtyi CBS:lle. Toisen maailmansodan aikana hän toimi Lontoossa kirjeenvaihtajana Edward R. Murrow'n alaisuudessa. Sodan jälkeen hänestä tuli "CBS World News Roundup" -ohjelman uutisankkuri. Vuonna 1948 hän siirtyi televisioon "CBS Television News" -uutislähetykseen, jota hän ankkuroi vuoteen 1962 asti, jolloin Walter Cronkite korvasi hänet.
Douglas Edwards nimettiin Radio Hall of Fameen vuonna 2006.
Tinasotilaat

Tinasotilaat (myös "lelusotilaat" tai "pikkusotilaat") ovat tinasta tehtyjä lelusotilaita. Nykyisin samanlaisia hahmoja valmistetaan muovista leluiksi.
Historia.
Vanhin tunnettu tinasotilas on roomalainen legioonalainen vuodelta 200 jaa. Sitä edeltäneet ja monet myöhemmät tinakuviot ovat uskonnollisia votiiviesineitä, pyhiinvaeltajien matkamuistoja tai koristeita.
Tinanvalaja Johann Gottfried Hilpert (1732–1801) Nürnbergistä alkoi vuonna 1760 valaa tinasta litteitä esineitä, sotilaita, eläimiä ja kukkia. Keksintö levisi nopeasti, ja Fredrik Suuren ansiosta tinasotilaista tuli hyvin suosittuja poikien leikkikaluja.
Verevä

Verevä () on maalaiskunta Leningradin alueen Hatsinan piirissä Venäjällä. Sen hallinnollinen keskus on Mosinanmyllyn eli Pienen-Verevän kylä (ven. "Maloje Verevo"), joka sijaitsee viisi kilometriä Hatsinasta pohjoiseen. Kunnassa on 7 200 ja keskuskylässä 4 200 asukasta (vuonna 2017).
Maantiede.
Verevän kunnan pinta-ala on 50,17 neliökilometriä. Se rajoittuu idässä Hatsinan piirin Patamäen, etelässä Novyi Svetin ja Hatsinan, lounaassa Puutostin ja lännessä Taaitsan kuntiin, pohjoisessa Leningradin alueen Lomonosovin piiriin ja koillisessa Pietarin kaupunkiin. Pinta-alasta 66,7 % on maatalousmaata, 15,9 % asuinaluetta, 13,8 % teollisuusaluetta ja 3,4 % metsää.
Alue on etelään ja kaakkoon viettävää moreenitasankoa. Vesistöjä ovat Inkereenjoki ja sen sivujoki Verevä (ven. "Verevka") sekä Liihanjoki ("Ligovka"). Hyötykaivannaisiin kuuluvat turve ja hiekka. Kunnan alueella sijaitsee osa Taaitsan kartanon suojelualueesta.
Asutus.
Kuntaan kuuluu 19 asutuskeskusta. Kyliä ovat Isora (ven. "Ižora"), Jäniskylä ("Zaitsevo"), Kiurula ("Kirlovo"), Kommola eli Vanha-Kommola ("Kommolovo"), Korkanmäki ("Gorki"), Käppälä eli Pieni-Kokkola eli Vaija ("Vaija"), Mosinanmylly, Mäyrylä eli Kuivila ("Romanovka"), Porttila ("Ivanovka"), Pöyhölä eli Suuri-Pöyhölä ("Pegelevo"), Tonnila ("Doni"), Uusi-Mosina eli Pukra ("Bugry"), Vaijala ("Vaijalovo") ja Verevä ("Bolšoje Verevo"). Muita asutuksia ovat Torfopreprijatije ja Volodarski Vodoprovod sekä Uuden-Mosinan, Vanhan-Mosinan ja Verevän rautatieasemat. Puutarhapalsta-alueita on 17.
Historia.
Ennen toista maailmansotaa seudulla asui inkerinsuomalaisia, venäläisiä sekä ortodoksisia inkerikkoja. Luterilaiset kuuluivat Hatsinan, Venjoen ja Skuoritsan seurakuntiin.
Liikenne, talous ja palvelut.
Kunnan läpi kulkevat Pietarin ja Pihkovan välinen valtatie M20, Kraasselan, Hatsinan ja Pauluskoin välinen maantie N96 sekä Pietarin ja Pihkovan välinen rautatie. Kylistä on linja-autoyhteydet Pietariin ja Hatsinaan. Rautatieasemilla pysähtyvät Pietarista Hatsinaan ja aina Lugaan saakka kulkevat paikallisjunat.
Paikallisia elinkeinoja ovat maatalous, teollisuus, palvelut ja liikenne. Kunnassa toimii kaksi asfalttitehdasta, liikenneyritys, kartonkitehdas, suomalaisen Elteten rakennusmateriaalitehdas ja öljyvarasto. Verevän maatalousyritys, Lesnojen karjatila, kaksi yksityistä maatilaa ja asukkaiden palstaviljelmät tuottavat etupäässä maitoa, lihaa, perunaa ja vihanneksia. 70 prosenttia työvoimasta työskentelee Pietarissa tai muualla Leningradin alueella.
Keskuskylän palveluihin kuuluvat lastentarha, keskikoulu, musiikkikoulu, kulttuuri- ja vapaa-ajankeskus, kirjasto ja poliklinikka.
Matkailu ja nähtävyydet.
Kunnassa on paljon huvila-asutusta. Kesäaikaan asukasmäärä kasvaa viisinkertaiseksi. Historialliset kohteet liittyvät etupäässä toiseen maailmansotaan.
Øvre Eiker

Øvre Eiker on kunta Buskerudin läänissä Norjassa. Kunnan maapinta-ala on 418 neliökilometriä ja asukasluku 20 779 vuoden 2024 alussa.
Øvre Eikerin kunta syntyi, kun Eikerin kunta jaettiin Øvre Eikeriin ja Nedre Eikeriin vuonna 1885. Kunnan hallinnollinen 
keskus on Hokksund, joka kuuluu Drammenin keskustaajamaan. Kunnan muita taajamia ovat Vestfossen, Ormåsen, Skotselv, Darbu ja pieni osa Åmot/Geithusia.
Media.
Paikallislehti "Eikerbladet" ilmestyy torstaisin.
Martti Hellstén

Martti Johannes Hellstén (12. lokakuuta 1896 Vanaja – 19. toukokuuta 1967) oli suomalainen jääkärikapteeni. Hänen vanhempansa olivat maanviljelijä Evert Hellsten ja Matilda Lemberg. Hänen ensimmäinen vaimonsa oli Aino Kyllikki Honkamäki, jonka kuoltua vuonna 1953 Hellstén avioitui toisen kerran vuonna 1956 kampaaja Sirkka Ensi Elisabet Kettusen kanssa.
Opinnot.
Hellstén kävi kansakoulun ja suoritti yksityisoppilaana viidennen luokan Turun suomalaisessa lyseossa vuonna 1920. Hän suoritti jääkärialiupseereille järjestetyn aktiiviupseerikurssin Kadettikoulussa vuonna 1921 ja Taistelukoulun kapteenikurssin vuonna 1931.
Jääkäriaika.
Tämä vanajalainen merimies liittyi vapaaehtoisena Saksassa sotilaskoulutusta antavaan jääkäripataljoona 27:n 1. komppaniaan 29. lokakuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella.
"Katso myös: Suomen sisällissota"
Suomen sisällissota.
Hellstén saapui Suomeen (Vaasaan) jääkäreiden pääjoukon mukana varavääpeliksi ylennettynä 25. helmikuuta 1918. Hänet komennettiin Suomen sisällissotaan joukkueenjohtajaksi aluksi 9. jääkäripataljoonan 3. komppaniaan, josta hänet siirrettiin 6. maaliskuuta 1918 alkaen 4. Jääkärirykmentin 8. jääkäripataljoonan 1. komppaniaan, missä joukossa otti osaa sisällissodan taisteluihin Raudussa ja Sirkiänsaaressa.
Sisällissodan jälkeinen aika.
Hellstén palveli sisällissodan jälkeen 4. jääkärirykmentistä muodostetussa Jääkäripataljoona n:o 4:n 2. komppaniassa, josta hänet siirrettiin 3. heinäkuuta 1918 Kaartin jääkäripataljoonaan ja edelleen 21. tammikuuta 1919 alkaen Itämeren jalkaväkirykmentti n:o 1:een, josta muodostettiin myöhemmin Porin rykmentti. Hän toimi rykmentissä joukkueenjohtajana ja nuorempana upseerina. Porin rykmentistä hänet siirrettiin 8. toukokuuta 1929 Pohjois-Savon rykmenttiin ja sijoitettiin päälliköksi 4. komppaniaan, josta hänet siirrettiin komppanianpäälliköksi Polkupyöräpataljoona 3:een 13. syyskuuta 1932 (nimi myöhemmin Jääkäripataljoona 3) 3. komppaniaan. Armeijasta hän erosi 19. kesäkuuta 1936.
Talvi- ja jatkosota.
Hellstén osallistui talvisotaan Varsinais-Suomen suojeluskuntapiirin esikunnassa koulutus- ja järjestelytoimiston päällikkönä. Jatkosodan puhjettua hänet komennettiin Lounais-Suomen sotilasläänin komento- ja järjestelytoimiston päälliköksi, mistä toimesta hänet kotiutettiin vuonna 1942 ja hän siirtyi kukkakauppiaaksi Turkuun, missä hän toimikin aina vuoteen 1957 saakka, jolloin jäi eläkkeelle ja muutti asumaan Suonenjoelle, minne hänet lopulta haudattiinkin. 
Opetustoimi.
Hellstén toimi Suojeluskuntain päällystökoulun harjoitusjoukkueen johtajana vuonna 1925 ja opetusupseerina Jalkaväen kapitulanttikoulussa vuosina 1925–1926.
Ål

Ål on kunta Buskerudin läänissä Norjassa. Ålin kunta (silloinen kirjoitusasu "Aal") perustettiin vuonna 1838, jolloin Norjassa otettiin käyttöön kunnallishallinto. Holin kunta erotettiin Ålista vuonna 1877. Vuoden 2023 alussa Ålissa oli 4 862 asukasta.
Kuntakeskus Ålin lisäksi kunnassa sijaitsee Torpon taajama.
Media.
Paikallislehti "Hallingdølen" ilmestyy kolmesti viikossa.
Abhinav Bindra

Abhinav Bindra (s. 28. syyskuuta 1982 Dehradun) on intialainen kivääriampuja, maailmanmestari ja olympiavoittaja. Hän on ensimmäinen intialainen yksilölajin olympiavoittaja. Kaikki maan aikaisemmat olympiakullat olivat olleet Intian maahockeymaajoukkueen voittamia.
Abhinav Bindra saavutti Pekingissä 2008 olympiakultaa 10 m ilmakiväärissä. Lisäksi hän saavutti maailmanmestaruuden samassa lajissa Zagrebissa 2006.
Jääkausiteorian vastustus

Jääkausiteorian vastustus liittyy ainakin kolmeen historialliseen yhteyteen. Näitä ovat geologian tieteenalan historia 1840–1860 -luvuilla, yksittäiset näennäistiedettä edustavat marginaali-ilmiöt tämän jälkeen sekä viime aikoina nykyaikainen kreationismi uskonnollisena ja ideologisena liikkeenä. 
Geologian oppihistoria.
Ensimmäinen historiallinen yhteys jääkausiteorian vastustukselle oli geologian tieteenalan piirissä käyty keskustelu 1800-luvulla, kun 1840-luvulla esitetty teoria jääkaudesta oli uusi, ja vallalla oli vielä muunlaisia, esim. vedenpaisumukseen liittyviä teorioita nykyään jääkauteen yhdistettyjen geologisten muodostumien synnystä. Geologisen tutkimuksen edetessä ja todistusaineiston kertyessä uuden teorian tueksi geologian tiedeyhteisö kuitenkin hyväksyi jääkausiteorian 1860-luvulle mennessä. Tämä asiayhteys on tieteenhistoriallinen.
Marginaalinen yksityisajattelu.
Toinen yhteys on tiedeyhteisön ulkopuolilla toimivien, usein näennäistiedettä edustaviksi tulkittavissa olevien yksittäisten harrastajaluonnontieteilijöiden toiminta 1860-luvun jälkeen. Suomessa tunnettu tähän perinteeseen liittyvä harrastajatutkija on turkulainen Keijo Parkkunen, joka on 1980-luvulta lähtien suorittanut muun muassa omia kaivauksiaan hiidenkirnuilla , pirunpelloilla ja muilla geologisilla muodostumilla eri puolilla Suomea saaden mukaan hankkeisiinsa muun muassa viihdetaiteilija Spede Pasasen.
Merkillepantavaa tätä perinnettä edustavien harrastajatutkijoiden töissä on se, että ne usein olennaisesti tukeutuvat tieteen piirissä aiemmin esillä olleisiin, mutta tieteen kehityksen myötä hylättyihin teorioihin, kuten tulvageologiaan.
Kreationismi.
Kolmas asiayhteys jääkausiteorian vastustukselle on yleensä kristillisperäisten uskonnollisten liikkeiden ideologiana esiintyvä kreationismi.
Kreationistit ovat kehittäneet useita eri tapoja selittää jääkausi Raamatun kertomusten pohjalta. Useimmin se kytketään vedenpaisumukseen.. Esimerkiksi Pekka Reinikainen on esittänyt kirjassaan Unohdettu Genesis teorian jääkausien nopeasta synnystä.
Chiara Cainero

Chiara Cainero (s. 24. maaliskuuta 1978 Udine) on italialainen haulikkoampuja ja olympiavoittaja.
Chiara Cainero saavutti Pekingissä 2008 olympiakultaa skeetissä. Lisäksi hänellä on useita MM-mitaleita, joista kirkkain on joukkuekulta Lonatossa 2005.
Alvdal

Alvdal on kunta Innlandetin läänissä Norjassa. Alvdalin kunta ja Folldalin itäinen osa erotettiin Tynsetin kunnasta vuonna 1864. Folldalin läntinen osa liitettiin Alvdalin Dovren kunnasta vuonna 1884. Folldal erotettiin Alvdalista omaksi kunnakseen vuonna 1914. Vuoden 2022 alussa Alvdalissa oli 2 445 asukasta.
Alvdalin hallinnollinen keskus on Alvdal.